陳提刑永仲以清名室志先德也詩以美之
作者：王十朋
朝代：宋

paragraphs: 龐公嘗有言，我獨遺以清。
賢者於子孫，所遺良不輕。
潁川老龍公，落落前朝英。
帝命作南伯，清德如廣平。
宸翰一字褒，不啻華衮榮。
是以自賢孫，持節蜚英聲。
結廬桐城隅，室以清爲名。
仰不忝厥祖，俯能規後生。
我來聚星地，喜見此老成。
公清不自言，藹然著鄉評。
時焉訪其室，鄙吝不敢萌。
如覿任棠水，似濯滄浪纓。
願移清室風，于以清寰瀛。